b'\n_START_ARTICLE_\nLiaudies konservatorija\n_START_PARAGRAPH_\nLiaudies konservatorija \xe2\x80\x93 XX a. pirmosios pus\xc4\x97s muzikos \xc5\xa1vietimo \xc4\xafstaigos tipas, b\xc5\xabdingas Rusijai ir kai kurioms kitoms Ryt\xc5\xb3 Europos \xc5\xa1alims. Tikslas \xe2\x80\x93 skleisti muzikos \xc5\xbeinias visuomenei, populiarinti akademin\xc4\x99 muzik\xc4\x85 koncert\xc5\xb3-paskait\xc5\xb3 forma.\n_START_SECTION_\nIstorija\n_START_PARAGRAPH_\nPirmosios liaudies konservatorijos buvo atidarytos Maskvoje 1906 m. kaip Liaudies universitet\xc5\xb3 draugijos muzikos sekcija ir Sankt Peterburge (1908 m.). Bendros mokymo programos jos netur\xc4\x97jo._NEWLINE_Prie liaudies konservatorij\xc5\xb3 organizavimo ir veiklos prisid\xc4\x97jo Sergejus Tanejevas, Aleksandras Gre\xc4\x8dianinovas, Aleksandras Goldenveizeris, Borislavas Javorskis ir kiti \xc5\xbeym\xc5\xabs rus\xc5\xb3 muzikai. Po 1917 m. Spalio perversmo liaudies konservatorijos atsirado Kijeve, Vitebske, Ta\xc5\xa1kente, Jaroslavlyje, Jaltoje, kur 1920 m. muzikos teorijos dalykus d\xc4\x97st\xc4\x97 Juozas Gruodis, ir kitur.\n_START_SECTION_\nLietuvoje\n_START_PARAGRAPH_\n1930\xe2\x80\x931940 m. liaudies konservatorija veik\xc4\x97 Kaune, j\xc4\x85 \xc4\xafsteig\xc4\x97, i\xc5\xa1laik\xc4\x97 ir joje d\xc4\x97st\xc4\x97 Maskvos konservatorijos absolvent\xc4\x97 Elena Laumenskien\xc4\x97. Tur\xc4\x97jo fortepijono ir solinio dainavimo klases, konservatorijoje kasmet mok\xc4\x97si apie 50 mokini\xc5\xb3, u\xc5\xbe nedidel\xc4\xaf mokest\xc4\xaf (neturtingieji veltui) jie buvo mokomi speciali\xc5\xb3j\xc5\xb3 ir teorini\xc5\xb3 muzikos dalyk\xc5\xb3, rengiami stoti \xc4\xaf Kauno konservatorij\xc4\x85. Be atlyginimo d\xc4\x97st\xc4\x97 Jonas Bendorius, Jadvyga \xc4\x8ciurlionyt\xc4\x97, Balys Dvarionas, Juozas Karosas, Konradas Kaveckas, Jonas Naba\xc5\xbeas, Antanas Ra\xc4\x8di\xc5\xabnas.'